***** ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Ιανουαρίου 1985 που αναγνωρίζει ότι η παραγωγή ορισμένων οίνων ποιότητας που παράγονται σε καθορισμένες περιοχές είναι, λόγω των ποιοτικών χαρακτηριστικών αυτών των οίνων, σημαντικά κατώτερη από τη ζήτηση (Το κείμενο στη γαλλική γλώσσα είναι το μόνο αυθεντικό) (85/47/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 30 παράγραφος 3, Εκτιμώντας: ότι, σύμφωνα με το άρθρο 30 παράγραφος 1 του κανονισμού (ΕΟΚ) αριθ. 337/79, απαγορεύεται οιαδήποτε νέα φύτευση αμπέλου μέχρι τις 31 Αυγούστου 1990· ότι η διάταξη αυτή προβλέπει, εντούτοις, ότι τα κράτη μέλη μπορούν να χορηγούν άδειες νέων φυτεύσεων για τους v.q.p.r.d. για τους οποίους η Επιτροπή έχει αναγνωρίσει ότι η παραγωγή είναι, λόγω των ποιοτικών χαρακτηριστικών τους, σημαντικά κατώτερη από τη ζήτηση· ότι η γαλλική κυβέρνηση υπέβαλε αίτηση εφαρμογής της διάταξης αυτής, όσον αφορά ορισμένους v.q.p.r.d, στις 4 Ιουλίου 1984· ότι η εξέταση της αίτησης αυτής επιτρέπει να επιβεβαιωθεί ότι σχετικοί v.q.p.r.d. πληρούν τους όρους που απαιτούνται στο μέτρο που, για το σύνολο των v.q.p.r.d. που παράγονται στην ίδια περιοχή, οι εκτάσεις που προορίζονται για την παραγωγή τους δεν έχουν υπερβεί τα όρια που προβλέπονται από τη γαλλική κυβέρνηση· ότι τα μέτρα που προβλέπονται στο παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι v.q.p.r.d. που αναφέρονται στο παράρτημα πληρούν τους όρους που προβλέπονται στο άρθρο 30 παράγραφος 1 δεύτερο εδάφιο του κανονισμού (ΕΟΚ) αριθ. 337/79, τηρώντας πάντα, για το σύνολο των v.q.p.r.d. της ίδιας περιοχής, τα όρια αύξησης των εκτάσεων που αναφέρονται στο ίδιο παράρτημα. Άρθρο 2 Η παρούσα απόφαση απευθύνεται στη Γαλλική Δημοκρατία. Βρυξέλλες, 7 Ιανουαρίου 1985.

[Source: multi_eurlex | Tokens: 1851]